RO Jurnalul Oficial al Uniunii Europene L 159/1

REGULAMENTUL (UE) 2017/1016 AL COMISIEI

din 14 iunie 2017

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru benzovindiflupir, clorantraniliprol, deltametrin, etofumesat, haloxifop, virusul mozaic pepino, izolat cu virulență ușoară VC1, virusul mozaic pepino, izolatul atenuat VX1, oxatiapiprolin, pentiopirad, piraclostrobin, spirotetramat, ulei de floarea-soarelui, tolclofos-metil și trinexapac din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1) și articolul 14 alineatul (1) litera (a),

întrucât:

(1) Limitele maxime pentru reziduurile (LMR-uri) de benzovindiflupir, deltametrin, etofumesat, haloxifop, piraclostrobin, tolclofos-metil și trinexapac au fost stabilite în anexa II la Regulamentul (CE) nr. 396/2005. LMR-urile pentru clorantraniliprol, pentiopirad și spirotetramat au fost stabilite în partea A din anexa III la regulamentul respectiv. Pentru virusul mozaic pepino, izolat cu virulență ușoară VC1, virusul mozaic pepino, izolatul atenuat VX1, oxatiapiprolin și ulei de floarea-soarelui nu au fost stabilite LMR-uri specifice, iar substanțele respective nu au fost incluse în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de obținere a autorizației de utilizare a unui produs de protecție a plantelor care conține substanța activă deltametrin pe țelină, fenicul de Florența și rubarbă, a fost depusă o cerere de modificare a LMR-urilor existente, în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța haloxifop, o astfel de cerere a fost depusă pentru rădăcină de pătrunjel și praz. În ceea ce privește substanța pentiopirad, o astfel de cerere a fost depusă pentru caise, piersici, orz și ovăz. În ceea ce privește substanța piraclostrobin, o astfel de cerere a fost depusă pentru țeline de rădăcină, spanac, sfeclă de pețiol/frunze de sfeclă, cicori witloof, fasole și mazăre cu păstăi, mazărea fără păstăi, țelină și fenicul de Florența. În ceea ce privește substanța spirotetramat, o astfel de cerere a fost depusă pentru rodii, „alte legume rădăcinoase și cu tuberculi” și rădăcini de cicoare. În ceea ce privește substanța tolclofos-metil, o astfel de cerere a fost depusă pentru cartofi.

(4) În conformitate cu articolul 6 alineatul (2) și alineatul (4) din Regulamentul (CE) nr. 396/2005, a fost depusă o cerere pentru benzovindiflupir utilizat pe fructele sămânțoase, struguri de vin, cartofi, „legume rădăcinoase și cu tuberculi tropicale”, topinamburi, solanacee, cucurbitacee, leguminoase, semințe de in, semințe de mac, semințe de rapiță, semințe de muștar, semințe de bumbac, semințe de camelină, orz, porumb, ovăz, secară, grâu, ghimbir, șofran de India și care se găsesc în ficat de rumegătoare și trinexapac utilizat pe semințele de mac. Solicitanții susțin că utilizările autorizate ale substanțelor respective pe astfel de plante de cultură în America de Nord și Australia determină reziduuri care depășesc LMR-urile prevăzute în Regulamentul (CE) nr. 396/2005 și că sunt necesare LMR-uri mai mari pentru a se evita barierele comerciale la importarea acestor plante de cultură.

(5) În conformitate cu articolul 53 din Regulamentul (CE) nr. 1107/2009 al Parlamentului European și al Consiliului (2), la 27 iunie 2016, Regatul Unit a informat Comisia cu privire la faptul că a autorizat introducerea pe piață a unui produs de protecție a plantelor care conține substanța activă clorantraniliprol care să fie utilizat pe hamei, ca urmare a apariției neașteptate a unui focar de specii de Lepidoptera. Această autorizare părea o măsură necesară, deoarece apariția unui focar de specii de Lepidoptera nu putea fi controlată prin alte mijloace rezonabile. Regatul Unit a notificat, de asemenea, eliberarea autorizației, celorlalte state membre, Comisiei și autorității, în conformitate cu articolul 18 alineatul (4) din Regulamentul (CE) nr. 396/2005, în vederea stabilirii unei LMR temporare pentru hamei.

(6) În conformitate cu articolul 8 din Regulamentul (CE) nr. 396/2005, aceste cereri au fost evaluate de către statele membre în cauză, iar rapoartele de evaluare au fost înaintate Comisiei.

(7) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, în caz de relevanță, pentru animale, și a emis avize motivate privind LMR-urile propuse (3). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(8) Autoritatea a concluzionat în avizele sale motivate că, în ceea ce privește utilizarea benzovindiflupirului pe cucurbitaceele cu coajă necomestibilă, datele prezentate nu erau suficiente pentru a stabili noi LMR-uri. Prin urmare, LMR-urile existente ar trebui să fie menținute.

(9) În ceea ce privește utilizarea substanței clorantraniliprol pe hamei, autoritatea a propus trei LMR-uri diferite pentru produsul respectiv, care urmează să fie examinate de către responsabilii cu gestionarea riscurilor. Întrucât nu există riscuri pentru consumatori, LMR pentru produsul respectiv ar trebui stabilită în anexa III la Regulamentul (CE) nr. 396/2005 la nivelul de 10 mg/kg, care se obține prin reducerea trialurilor privind reziduurile cu un factor de 3, ținând cont de faptul că acestea erau supradozate în ceea ce privește numărul de aplicări și rata de aplicare. Această LMR ar trebui stabilită ca fiind valabilă temporar până la 31 decembrie 2020.

(10) Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți erau admisibile în ceea ce privește siguranța consumatorilor, pe baza unei evaluări a expunerii consumatorilor în cazul a 27 de grupuri specifice de consumatori din Europa. Ea a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care le-ar putea conține, nici expunerea pe termen scurt ca urmare a unui consum mare de produse relevante, nu au indicat existența unui risc de depășire a aportului zilnic acceptabil sau a dozei acute de referință.

(11) Pentru etofumesat, virusul mozaic pepino, izolat cu virulență ușoară VC1, virusul mozaic pepino, izolatul atenuat VX1 și oxatiapiprolin, autoritatea a înaintat concluzii la evaluarea inter pares a riscului pe care îl prezintă utilizarea ca pesticid a respectivelor substanțe active (4).

(12) În ceea ce privește substanța etofumesat, autoritatea a recomandat stabilirea LMR-urilor pentru sfeclă, sfeclă de zahăr și sfeclă de pețiol/frunze de sfeclă. Pentru virusul mozaic pepino, izolatul atenuat VC1 și virusul mozaic pepino, izolatul atenuat VX1, ea a recomandat includerea acestor substanțe în anexa IV la Regulamentul (CE) nr. 396/2005. Pentru oxatiapiprolin, a recomandat stabilirea LMR-urilor pentru struguri de masă, cartofi, tomate, vinete, cucurbitacee cu coajă comestibilă, pepeni galbeni, lăptuci și frunze de viță-de-vie. În conformitate cu orientările existente ale Uniunii privind extrapolarea LMR-urilor, este adecvat să se stabilească LMR-ul pentru struguri de masă și pentru struguri de vin.

(13) Comisia a consultat laboratoarele de referință ale Uniunii Europene în ceea ce privește limitele de cuantificare adecvate. În privința substanței oxatiapiprolin, laboratoarele menționate au concluzionat că, pentru anumite produse de bază, dezvoltarea tehnică necesită stabilirea unor limite specifice de cuantificare.

(14) Uleiul de floarea-soarelui este aprobat ca substanță de bază, prin Regulamentul de punere în aplicare (UE) 2016/1978 al Comisiei (5). Comisia consideră că includerea acestei substanțe în anexa IV la Regulamentul (CE) nr. 396/2005 este adecvată.

(15) Pe baza avizelor motivate și a concluziilor autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(16) Prin urmare, Regulamentul (CE) nr. 396/2005 ar trebui modificat în consecință.

(17) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 14 iunie 2017. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(3) Rapoarte științifice ale EFSA disponibile online: http://www.efsa.europa.eu:

Reasoned opinion on the setting of import tolerances for benzovindiflupyr in various plant and animal origin commodities (Aviz motivat privind stabilirea unor toleranțe la import pentru benzovindiflupir în diferite produse de origine vegetală și animală). EFSA Journal 2016;14(12):4644 [p. 30].

Reasoned opinion on the setting of a temporary maximum residue level for chlorantraniliprole in hops (Aviz motivat privind stabilirea unor LMR-uri temporare pentru clorantraniliprol în hamei). EFSA Journal 2016;14(11):4638 [p. 16].

Reasoned opinion on the modification of the existing maximum residue levels for deltamethrin in celery, Florence fennel and rhubarb (Aviz motivat privind modificarea limitelor maxime de reziduuri existente pentru deltametrin pe țelină, fenicul de Florența și rubarbă). EFSA Journal 2017;15(1):4683 [p. 24].

Reasoned opinion on the modification of MRLs for haloxyfop-P in parsley root and leek (Aviz motivat privind modificarea LMR-urilor pentru haloxifop-P în rădăcina de pătrunjel și praz). EFSA Journal 2016;14(10):4608 [p. 13].

Reasoned opinion on the modification of the existing maximum residue levels for penthiopyrad in stone fruits and cereals (Aviz motivat privind modificarea limitelor maxime de reziduuri existente pentru pentiopirad în fructe sâmburoase și cereale). EFSA Journal 2016;14(12):4648 [p. 19].

Reasoned opinion on the modification of the existing maximum residue levels for pyraclostrobin in various crops (Aviz motivat privind modificarea limitelor maxime de reziduuri existente pentru piraclostrobin în diverse plante de cultură).. EFSA Journal 2017;15(1):4686 [p. 22].

Reasoned opinion on the modification of the existing maximum residue level for tolclofos-methyl in potatoes (Aviz motivat privind modificarea limitei maxime existente pentru reziduurile de tolclofos-metil din cartofi). EFSA Journal 2017;15(2):4730 [p. 25].

Reasoned opinion on the setting of import tolerance for trinexapac in poppy seed (Aviz motivat privind stabilirea unei toleranțe la import pentru trinexapac utilizat în semințele de mac). EFSA Journal 2016;14(11):4636 [p. 15].

Reasoned opinion on the setting of maximum residue levels for spirotetramat in pomegranates and various vegetables (Aviz motivat privind stabilirea unor limite maxime de reziduuri pentru spirotetramat în rodii și în diverse legume. EFSA Journal 2017;15(1):4684. [22 pp.].

(4) Conclusion on the peer review of the pesticide risk assessment of the active substance ethofumesate (Concluzia reexaminării inter pares a riscului utilizării ca pesticid a substanței active etofumesat). EFSA Journal 2016;14(1):4374 [p. 141].

Conclusion on the peer review of the pesticide risk assessment of the active substance Mild Pepino mosaic virus isolate VC1 („Concluzia evaluării inter pares a riscului utilizării ca pesticid a substanței active virusul mozaic pepino, izolat cu virulență ușoară VC1”). EFSA Journal 2016;14(12):4651 [23 pp.].

Conclusion on the peer review of the pesticide risk assessment of the active substance Mild Pepino mosaic virus isolate VX1 (Concluzia evaluării inter pares a riscului utilizării ca pesticid a substanței active virusul mozaic pepino, izolatul atenuat VX1). EFSA Journal 2016;14(12):4650 [22 pp.].

Conclusion on the peer review of the pesticide risk assessment of the active substance oxathiapiprolin (Concluzia reexaminării inter pares a riscului utilizării ca pesticid a substanței active oxatiapiprolin). EFSA Journal 2016;14(7):4504 [89 pp.].

(5) Regulamentul de punere în aplicare (UE) 2016/1978 al Comisiei din 11 noiembrie 2016 de aprobare a substanței de bază ulei de floarea-soarelui, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 305, 12.11.2016, p. 23).